QTC ลงนาม MOU รัฐวิสาหกิจลาว หวังคว้ายอดสั่งซื้อหม้อแปลงไฟฟ้า 10 ล้านเหรียญฯ
QTC ลงนาม MOU รัฐวิสาหกิจการก่อสร้างและการไฟฟ้าลาว (EIC) หวังรับยอดสั่งซื้อหม้อแปลงไฟฟ้าจาก EIC มูลค่า 10 ล้านเหรียญฯ พร้อมแจกปันผล 0.11 บ./หุ้น XD 19 ส.ค.59 จ่าย 7 ก.ย.นี้
10 ส.ค. 2559

นายพูลพิพัฒน์ ตันธนสิน ประธานคณะกรรมการบริหาร และกรรมการผู้จัดการ บริษัทคิวทีซี เอนเนอร์ยี่ จำกัด (มหาชน) หรือ QTC เปิดเผยว่า บริษัทเดินหน้าลงทุนเต็มสปีดในต่างประเทศ โดยล่าสุดได้ลงนาม MOU ระหว่าง QTC และรัฐวิสาหกิจการก่อสร้างและการไฟฟ้า (Electrical Construction and Installation – ECI) ของสาธารณรัฐประชาธิปไตยประชาชนลาว
ทั้งนี้ เพื่อให้ทาง ECI ยอมรับและร่วมมือที่จะมียอดการสั่งซื้อหม้อแปลงไฟฟ้าในรูปแบบหรือขนาดใดก็ได้ จากทาง QTC มูลค่า 10 ล้านเหรียญสหรัฐ ในระยะเวลา 36 เดือนหลังจากการเซ็นสัญญา ส่วนหนึ่งเพื่อใช้ในโครงการโรงงานพลังงานน้ำของ T&amp;C Power Holding Co., Ltd. ได้แก่ โรงไฟฟ้าพลังงานน้ำ Nam Emoun Hydro Power Project (130 MW), โรงไฟฟ้าพลังงานน้ำ Nam Ang Hydro Power Project (80 MW), โรงไฟฟ้าพลังงานน้ำ Nam Phouan Hydro Power Project (65 MW) และโรงไฟฟ้าพลังงานน้ำ Nam Seuang Hydro Power Project (150 MW)
พร้อมกันนี้ บริษัทยังประกาศจ่ายปันผล งวดดำเนินงานวันที่ 1 ม.ค.2559 ถึงวันที่ 30 มิ.ย.2559 และกำไรสะสม อัตราจ่ายเป็นเงินสด 0.11 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 19 ส.ค.2559 ทั้งนี้ กำหนดจ่ายเงินปันผลในวันที่ 7 ก.ย.2559